**DĖL ROKIŠKIO RAJONO ŠILUMOS ŪKIO SPECIALIOJO PLANO KEITIMO PLANAVIMO DARBŲ PROGRAMOS PATVIRTINIMO**

2024 m. birželio 17 d. Nr. AV-377

Rokiškis

Vadovaudamasis Lietuvos Respublikos vietos savivaldos įstatymo 6 straipsnio 30 punktu, 34 straipsnio 6 dalies 5 punktu, Lietuvos Respublikos teritorijų planavimo įstatymo 6 straipsnio 2 dalimi ir 30 straipsnio 4 dalimi, Šilumos ūkio specialiųjų planų rengimo taisyklių, patvirtintų Lietuvos Respublikos energetikos ministro ir Lietuvos Respublikos aplinkos ministro 2015 m. rugsėjo 25 d. įsakymu Nr. 1-226/D1-683 „Dėl Šilumos ūkio specialiųjų planų rengimo taisyklių patvirtinimo“, 21 punktu, Rokiškio rajono savivaldybės tarybos 2024 m. gegužės 30 d. sprendimo Nr. TS-191 „Dėl Rokiškio rajono šilumos ūkio specialiojo plano keitimo pradžios ir planavimo tikslų nustatymo“ 3 punktu,

t v i r t i n u Rokiškio rajono šilumos ūkio specialiojo plano keitimo planavimo darbų programą (pridedama).

Įsakymas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui (Respublikos g. 62, Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka.

Administracijos direktorius Valerijus Rancevas

Ingrida Trumpaitė

PATVIRTINTA

Rokiškio rajono savivaldybės administracijos direktoriaus 2024 m. birželio 17 d.

įsakymu Nr. AV-377

**ROKIŠKIO RAJONO ŠILUMOS ŪKIO SPECIALIOJO PLANO KEITIMO**

**PLANAVIMO DARBŲ PROGRAMA**

1. **Teritorijų planavimo dokumento pavadinimas** – Rokiškio rajono šilumos ūkio specialiojo plano keitimas (toliau – Specialusis planas).

2. **Teritorijų planavimo dokumento lygmuo** – savivaldybės.

3. **Planuojama teritorija** – Rokiškio rajono savivaldybės teritorija.

4. **Planuojamas laikotarpis** – ne trumpesnis nei 10 metų.

5. **Planavimo pagrindas** – Rokiškio rajono savivaldybės tarybos 2024 m. gegužės 30 d. sprendimas Nr. TS-191 „Dėl Rokiškio rajono šilumos ūkio specialiojo plano keitimo pradžios ir planavimo tikslų nustatymo“.

6. **Planavimo organizatorius** – Rokiškio rajono savivaldybės administracijos direktorius, Sąjūdžio a. 1, LT-42136, Rokiškis, tel. +370 458 71233, el. paštas savivaldybe@rokiskis.lt, www.rokiskis.lt.

7. **Specialiojo plano keitimo rengėjas** (toliau – Rengėjas) – Lietuvos Respublikos viešųjų pirkimų įstatymo nustatyta tvarka parinktas teritorijų planavimo dokumento rengėjas.

8. **Specialiojo plano rengimo etapai**: parengiamasis, rengimo ir baigiamasis (pagal Šilumos ūkio specialiųjų planų rengimo taisyklių IV skyrių).

9. **Teritorijų planavimo dokumento tikslai**:

9.1. įgyvendinant Nacionaliniame pažangos plane nustatytus sprendinius ir priemones, suformuoti ilgalaikes savivaldybės šilumos ūkio modernizavimo ir plėtros kryptis, siekiant užtikrinti tvarų, saugų, patikimą ir nepertraukiamą šilumos tiekimą vartotojams pagrįstomis būtinosiomis sąnaudomis, neviršijant leidžiamo neigiamo poveikio aplinkai;

9.2. suderinti valstybės, savivaldybės, energetikos įmonių, fizinių ir juridinių asmenų ar jų grupių interesus aprūpinant vartotojus šiluma ir energijos ištekliais šilumos gamybai;

9.3. reglamentuoti aprūpinimo šiluma būdus ir (arba) naudotinas kuro bei energijos rūšis šilumos gamybai šilumos vartotojų teritorijose;

9.4. numatyti preliminarias investicijų apimtis, finansavimo poreikį ir finansavimo šaltinius į šilumos ūkio plėtrą ir modernizavimą.

10. **Teritorijų planavimo dokumento uždaviniai**:

10.1. atsižvelgiant į galiojančius Rokiškio rajono savivaldybės teritorijos bei Rokiškio miesto teritorijos bendrųjų planų sprendinius, numatyti šilumos ūkio inžinerinės infrastruktūros plėtrą ir jos plėtrai reikalingas teritorijas;

10.2. vadovaujantis Specialiųjų žemės naudojimo sąlygų įstatymo nuostatomis, nustatyti šilumos perdavimo tinklų apsaugos zonas ir jas įregistruoti VĮ „Registrų centras“;

10.3. numatyti motyvuotai pagrįstas konkrečias vietas ir plotus žemei visuomenės poreikiams paimti, jei planuojami šilumos ūkio inžinerinės infrastruktūros statiniai patenka į privačius žemės sklypus;

10.4. numatyti šilumos ūkio inžinerinei infrastruktūrai funkcionuoti reikalingus servitutus;

10.5. numatyti šilumos ūkio inžinerinės infrastruktūros statinių išdėstymą;

10.6. nurodyti galimus ir alternatyvius šildymo būdus kiekvienai teritorijai, kad būtų patenkinami šios teritorijos vartotojų šilumos poreikiai;

10.7. nustatyti priemones, kuriomis savivaldybės institucija užtikrins, kad 2030 metais savivaldybės teritorijoje tiekiamos šilumos energijos, pagamintos iš atsinaujinančių energijos išteklių ir atliekinės šilumos, dalis šilumos energijos balanse sudarys ne mažiau kaip 90 procentų, o namų ūkiuose atsinaujinančių energijos išteklių dalis šildymui sunaudojamų energijos išteklių balanse sudarys ne mažiau kaip 80 procentų, taip pat kad 2040 metais savivaldybės teritorijoje namų ūkiuose atsinaujinančių energijos išteklių dalis šildymui sunaudojamų energijos išteklių balanse sudarys ne mažiau kaip 100 procentų;

10.8. nustatyti centralizuotai tiekiamos šilumos gamybos įrenginių modernizavimo ar naujų šilumos gamybos įrenginių diegimo poreikį ir šių įrenginių diegimo teritorijas, įgyvendinimo terminus, lėšų poreikį ir lėšų šaltinį;

10.9. nustatyti poveikio rodikliais pagrįstos šilumos tiekimo patikimumo didinimo, paslaugų kokybės gerinimo ir šilumos tiekimo sistemos optimizavimo priemones;

10.10. nustatyti poveikio rodikliais pagrįstos šilumos suvartojimo paklausos mažinimo priemones, diegiant energijos vartojimo efektyvumo didinimo priemones pagal Energijos vartojimo efektyvumo didinimo įstatyme nurodytą energijos vartojimo efektyvumo didinimo pirmumo principą.

11. **Planas rengiamas vadovaujantis**:

11.1. Lietuvos Respublikos specialiųjų žemės naudojimo sąlygų įstatymu (toliau – Specialiųjų žemės naudojimo sąlygų įstatymas);

11.2. Lietuvos Respublikos teritorijų planavimo įstatymu (toliau – Teritorijų planavimo įstatymas);

11.3. Lietuvos Respublikos šilumos ūkio įstatymu;

11.4. Lietuvos Respublikos aplinkos oro apsaugos įstatymu;

11.5. Lietuvos Respublikos planuojamos ūkinės veiklos poveikio aplinkai vertinimo įstatymu;

11.6. Lietuvos Respublikos energijos vartojimo efektyvumo didinimo įstatymu;

11.7. Nacionalinės energetinės nepriklausomybės strategija, patvirtinta Lietuvos Respublikos Seimo 2012 m. birželio 26 d. nutarimu Nr. XI-2133 „Dėl Nacionalinės energetinės nepriklausomybės strategijos patvirtinimo“ (toliau – Nacionalinė energetinės nepriklausomybės strategija);

11.8. 2021 ̶ 2030 metų nacionaliniu pažangos planu, patvirtintu Lietuvos Respublikos Vyriausybės 2020 m. rugsėjo 9 d. nutarimu Nr. 998 „Dėl 2021 ̶ 2030 metų nacionalinio pažangos plano patvirtinimo“ (toliau – Nacionalinis pažangos planas);

11.9. Šilumos ūkio specialiųjų planų rengimo taisyklėmis, patvirtintomis Lietuvos Respublikos energetikos ministro ir Lietuvos Respublikos aplinkos ministro 2015 m. rugsėjo 25 d. įsakymu Nr. 1-226/D1-683 „Dėl Šilumos ūkio specialiųjų planų rengimo taisyklių patvirtinimo“ (toliau – Taisyklės);

12. **Tyrimų ir (ar) galimybių studijų atlikimas**: vykdyti institucijų išduotose Teritorijų planavimo sąlygose nurodytus reikalavimus ir atlikti, jei jose bus nurodyta.

13. **Strateginio pasekmių aplinkai vertinimo (SPAV) atlikimas**: SPAV reikalingumą numato Planų ir programų strateginio pasekmių aplinkai vertinimo tvarkos aprašu, patvirtintu Lietuvos Respublikos Vyriausybės 2004 m. rugpjūčio 18 d. nutarimu Nr. 967 (Lietuvos Respublikos Vyriausybės 2014 m. gruodžio 23 d. nutarimu Nr. 1467 redakcija).

14. **Teritorijų vystymo koncepcijos rengimas**: rengiama šilumos ūkio inžinerinės infrastruktūros vystymo koncepcija, kuriai raštu turi pritarti Planavimo organizatorius.

15. **Planavimo terminai**: Atlikimo terminas 8 mėnesiai nuo sutarties įsigaliojimo dienos be galimybės pratęsti sutartį.

16. **Kiti reikalavimai**:

16.1. trūkstamus planavimui pradinius duomenis organizatorius paveda surinkti rengėjui;

16.2. visą papildomą Specialiojo plano atnaujinimo paslaugai atlikti reikalingą informaciją ar erdvinius duomenų rinkinius, jei jų nepateikė planavimo organizatorius ar AB „Panevėžio energija“, plano rengėjas įsigyja arba atnaujina savo lėšomis, nereikalaudamas papildomo mokesčio;

16.3. Planą turi sudaryti aiškinamasis raštas (tekstinė dalis), brėžiniai (grafinė dalis) ir planavimo procedūrų dokumentai. Brėžiniai ir schemos turi būti parengti profesionaliai, siekiant informacijos pateikimo aiškumo ir įskaitomumo;

16.4. Planuojamų teritorijos dalių sprendinių brėžiniai (planai) rengiami masteliu M 1:500 – M 1:10 000. Suderinus su Planavimo organizatoriumi gali būti naudojamas kitas mastelis;

17. Rengėjas parengia ir Rokiškio rajono savivaldybės administracijai pateikia 2 popierinius ir 2 skaitmeninius (USB laikmenoje) egzempliorius: aiškinamąjį raštą, brėžinius \*.pdf, \*.dwg, \*.shp formatu, vadovaujantis Lietuvos Respublikos aplinkos ministro 2013 m. gruodžio 31 d. įsakymu Nr. D1-1009 „Dėl teritorijų planavimo erdvinių duomenų specifikacijos patvirtinimo“ ir Lietuvos Respublikos teritorijų planavimo dokumentų registro nuostatais;

18. Specialiojo plano sprendiniai konkretizuoja Rokiškio rajono savivaldybės teritorijos bei Rokiškio miesto teritorijos bendrųjų planų sprendinius ir Rokiškio rajono savivaldybės tarybos sprendimu Specialusis planas pripažįstamas bendrųjų planų sudedamąja dalimi.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_